ตลท.ร่วมมือแบงก์ให้ความรู้บริหารเงินบุคคล
ตลท.จับมือ ธนาคารกรุงเทพ เพิ่มพูนความรู้ด้านการวางแผนการเงินส่วนบุคคลแก่ผู้บริหารสาขา และลูกค้าธนาคาร
11 ก.พ. 2553

ตลท.จับมือ ธนาคารกรุงเทพ เพิ่มพูนความรู้ด้านการวางแผนการเงินส่วนบุคคลแก่ผู้บริหารสาขา และลูกค้าธนาคาร
 




นางภัทรียา เบญจพลชัย กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ศูนย์ส่งเสริมการพัฒนาความรู้ตลาดทุน (Thailand Securities Institute หรือ TSI) จะจัดอบรมการวางแผนการเงินส่วนบุคคล (Wealth Management) ให้แก่ผู้บริหารสาขาของธนาคารกรุงเทพ เพื่อเพิ่มพูนความรู้ความเชี่ยวชาญในการให้บริการปรึกษาและบริหารการเงินให้แก่ลูกค้าบุคคลของธนาคาร นอกจากนี้ ยังร่วมจัดกิจกรรมเผยแพร่ความรู้ด้าน Wealth Management ให้แก่ลูกค้าของธนาคาร เพื่อให้มีความรู้ความเข้าใจเกี่ยวกับการวางแผนการเงินส่วนบุคคลและการลงทุน สามารถสร้างความมั่นคงทางการเงินในอนาคตให้แก่ตนเองได้ 
นายสิงห์ ตังทัตสวัสดิ์ กรรมการผู้อำนวยการ ธนาคารกรุงเทพ เปิดเผยว่า ผู้บริหารสาขาที่ผ่านโครงการ จะมีความรู้ความเข้าใจในการแนะนำทางเลือกด้านการเงินและการลงทุนที่หลากหลายให้กับลูกค้า รวมทั้งสามารถบูรณาการการวางแผนการเงินให้สอดคล้องกับทุกช่วงชีวิตของลูกค้า โดยใช้ผลิตภัณฑ์ทางการเงินที่หลากหลายของธนาคารให้สอดคล้องกับเป้าหมายทางการเงินของลูกค้าเฉพาะบุคคล เพื่อให้ลูกค้าเกิดความมั่นคงได้อย่างยั่งยืนในระยะยาว และบรรลุเป้าหมายทางการเงินที่กำหนดไว้  ซึ่งถือได้ว่าเป็นการสร้างคุณค่าเพิ่มให้แก่ลูกค้ารายเดิม และในขณะเดียวกันยังเป็นการขยายฐานการลงทุนไปสู่ลูกค้ากลุ่มใหม่ด้วย
โครงการเพิ่มพูนความรู้ด้านการวางแผนการเงินส่วนบุคคลสำหรับผู้บริหารสาขา และลูกค้าธนาคารกรุงเทพ จำกัด (มหาชน) กำหนดจัดอบรมให้ผู้บริหารสาขาในเดือนมีนาคม และพฤษภาคม 2553 โดยคาดว่าจะสามารถสร้างผู้ให้บริการทางการเงินมืออาชีพได้ทั้งสิ้น 600 คน นอกจากนี้ตลาดหลักทรัพย์ฯ ยังสนับสนุนการสร้างผู้ฝึกสอน (Trainer) ให้แก่ธนาคาร จำนวน 50 คน เพื่อเป็นกำลังหลักในการทำหน้าที่ถ่ายทอดความรู้ด้านการวางแผนการเงินให้แก่พนักงานภายในธนาคาร และจัดกิจกรรมให้ความรู้และการให้บริการทางการเงินที่ครบวงจรแก่ลูกค้าธนาคาร นอกจากนี้ยังได้รับความร่วมมือจาก บริษัทหลักทรัพย์บัวหลวง จำกัด บริษัทหลักทรัพย์จัดการกองทุนรวมบัวหลวง จำกัด และบริษัทกรุงเทพประกันชีวิต จำกัด (มหาชน) ในการร่วมให้ความรู้ด้านผลิตภัณฑ์ทางการเงินอีกด้วย